Koroonakevad ja 9. mai – Propastop
04.05.2020
2020. aasta 9. mai oli Kremli poolt pikalt ette valmistatud mastaapne propagandaetendus. 75 aasta möödumine II maailmasõja lõpust sobis rõhutama alusmüüti Venemaast kui riigist, mis “vabastas maailma fašismist”. Sellise ühekülgse propagandanarratiiviga turgutatakse rahvuslikku uhkust, aga rünnatakse regulaarselt naabreid, sealhulgas Eestit. Propastop on nendest juhtumitest kirjutanud viimasel ajal mitu korda.
Pandeemia lõi Putini režiimi plaanid segi. Viirusoht ei võimalda massilisi kogunemisi, paraade ja rongkäike, mis Võidupühaks nimetatud päeva juurde traditsiooniliselt käivad. Sündmuse tähistamine on edasi lükatud sügisesse ja veel pole kellelegi täpselt selge, kas ja kuidas see kõik läbi viidud saab.
Sellise asjade käiguga ei ole rahul mitmed kremlimeelsed aktivistid, kes levitavad sotsiaalmeedias arvamusi, et nemad lähevad küll kalmistule kohale. Halba eeskuju annab ka Venemaa saatkond Eestis, kes on Facebookis postitanud pilte nelkide viimisest remondi läbinud Pronkssõduri juurde.
Kui reaalseid kogunemisi soovitatakse vältida, siis seda rohkem on erinevaid aktsioone sotsiaalmeedias ehk somes. Nii kutsub üks Punaväe veteranidele annetusi koguv ühing lisama oma konto profiilipildile 9. mai märgi.
Teine üleskutse kutsub oma profiilipilti Punaväe veterani foto vastu vahetama. Soovitakse, et “kogu venekeelne internet muutuks üheks suureks surematuks polguks”.
Kolmas seltskond levitab mõtet loetlema päevi Võidupühani, postitades selfisid sündmuseni jäänud päevade loenduriga
Narvas agiteerib tähtpäeva tähistamise oma südameasjaks võtnud grupp 9. mail kell 12 mängima “Võidupäev” lugu, kaasa laulma ja hüüdma “Hurraa!”.
Kremli poolt on algatatud samuti mitmeid internetiaktsioone. Näiteks “Piirideta Surematu polk”, milles õhutatakse postitama temaatilisi fotosid-videoid, auhinnaks lubatakse aga reisi Moskvasse. Olemas on ka ettevõtmised nimega “Võidu kirjad” ja “Võidu laulud”, neid korraldavad Kremli pehme jõu organisatsioonid ja levitavad Venemaa saatkond ning kohalikud aktivistid.
Samasse perioodi jäi ka 26. aprill, mis on saanud omalaadseks Võidupüha soojendusetenduseks. Tänavugi esinesid kremlimeelsed aktivistid hoolimata koroonaohust Tõnismäe haljasalal. Venemaa saatkond püüab omakorda märtrina esitleda 2007. aastal Pronksiöö rahutustes tapetud Dmitri Ganinit, postitades fotosid lillede asetamisest tema hauale.
Aasta aastalt on 9. mai üha vähem inimesi avalikele üritustele toonud.  Selle nädala laupäeval selgub, kas üleskutsed vältida kogunemisi toimivad või peetakse propagandamaigulist etendust olulisemaks kaasinimeste tervisest.
Pildid: kuvatõmmised loos viidatud veebilehtedest ja postitustest.